Έκρηξη αυτοσχέδιου μηχανισμού σημειώθηκε τα ξημερώματα στο βιβλιοπωλείο του 'Αδωνι Γεωργιάδη , αντιπροέδρου της Νέας Δημοκρατίας, στην Κηφισιά.

Συγκεκριμένα, άγνωστος τηλεφώνησε στις 2.20 σε ιστοσελίδα και ανέφερε ότι είχε τοποθετηθεί βόμβα στο βιβλιοπωλείο του βουλευτή της ΝΔ Άδωνι Γεωργιάδη, στην Λεωφόρο Κηφισίας 263, επισημαίνοντας ότι δεν ήταν φάρσα.

Η περιοχή αποκλείστηκε από την Αστυνομία, και διακόπηκε η κυκλοφορία στη Λεωφόρο Κηφισίας.

Τελικά το τηλεφώνημα δεν ήταν φάρσα και η έκρηξη πράγματι σημειώθηκε. Αμέσως μετά την έκρηξη, έγινε έρευνα από το Τμήμα Εξουδετέρωσης Εκρηκτικών Μηχανισμών, κατά την οποία βρέθηκαν τρία γκαζάκια διαρρηγμένα, που είχαν εκραγεί, και πέντε διογκωμένα, τα οποία δεν είχαν εκραγεί.

Από την έκρηξη προκλήθηκε μόνο μαύρισμα στα ρολά του καταστήματος.

Τα υπολείμματα του μηχανισμού απομακρύνθηκαν από το ΤΕΕΜ και μεταφέρθηκαν για έρευνα στα εγκληματολογικά εργαστήρια, ενώ έπειτα δόθηκε στην κυκλοφορία και η Λεωφόρος Κηφισίας.

Το tweet και... η συγγνώμη του Γεωργιάδη

Με ανάρτησή του στο Twitter ο αντιπρόεδρος της Νέας Δημοκρατίας ζήτησε συγγνώμη από τους οδηγούς για την αναστάτωση που προκλήθηκε λόγω της έκρηξης που σημειώθηκε στο βιβλιοπωλείο του στην Κηφισιά.